  Юлия Ильмурзина Удмуртиын 11-тӥ классэз йылпумъям пиналъёс зарни медальёссэс басьтӥзы. 24-тӥ инвожое сӥё-дано ужрад ортчиз элькун тӧролэн резиденцияз. Данъетъёсты улосвыллэн тӧроез Александр Соловьёв сётъяз. Озьы ик ужрадэ пыриськизы валтӥсь федерал инспектор Дмитрий Мусин, Кун Кенешысь ялан ужась ӧрилэн тӧроез Наталья Сударикова но дышетонъя но наукая министр Алексей Мирошниченко. «Гажано пиналъёс, ваньды тӥ вуоноез сярысь малпаськиды ни, дыр, тодӥськоды, марлы дышето бадӟым улонын. Тӥледлы усьтэмын вань ӧсъёс. Но тодыны кулэ, кытчы гинэ тӥ уд мынэ, тӥ асьмелэсь удмурт шаермес возьматӥськоды», — вераз Александр Соловьёв. 2016-тӥ арын Удмуртиысь школаосты 6341 дышетскись быдтӥз, соос полысь 537-ез — зарни медален. Элькун тӧролэн резиденцияз устоосыз пӧлысь утоосыз вуизы: огъя кун экзаменъёсын ӟуч кылъя 90-лэсь трос но математикая (профильной люкетаз) 70-лэсь трос балъёсты люкам пиналъёс, озьы ик элькун но Росси Олимпиадаослэн йылпумъян люкетазы вормисьёс пӧлы шедемъёс. «Та медалез басьтон понна 11 ар ӵоже тыршыса дышетски. Соин ик ӟуч кылэн экзаменме 100 баллы гожтӥ, математикаен — 86. Таин валче мыным трос сюресъёс усьтӥсько. Медален пиналъёсты котькытын тросгес дунъяло, нош мон асьме элькунамы ик кылё. Ижысь кун эм академие пырыны малпасько», — вераз Дэбес шор-ёзо школаез быдтэм Елизавета Максимова. Улосвыллэн кивалтӥсез пиналъёслэн дышетӥсьёссылэсь но ужзэс пусйиз. «Тӥ асьме вордскем шаермылэн азьланьлыкез. Соин ик нимысьтыз шуныт кылъёсты вераме потэ тӥляд дышетӥсьёстылы. Вералэ соослы мынэсьтым тау карон кылъёсме», - сиё-дано ужрадэз йылпумъяса вераз Александр Соловьёв. Пумиськонэз йылпумъяса, Александр Соловьёс егитъёсты чай юыны ӧтиз. Отын соос Удмуртыись вылӥ дышетсокнниослэн ректоръёсынызы вераськыны быгатӥзы. Тегъёс: Дышетон Ижкар Удмуртия АлександрСоловьёв пиналъёс школаос  